ak:Fresh | Fresh Namibie | Aandkerk - Vertrou God vir die Deurbraak
Vertrou God vir die Deurbraak
Die wonderlike van die goeie nuus wat Jesus gebring het is dit: "God nooi ons uit om 'n verhouding met Hom te hê!"
Die probleem is, in Gen 3 het ons die belangrikste fondasie vir hierdie verhouding beskadig: 'vertroue'. Jesus wys ons hoe ons weer kan bou aan hierdie vertroue - nie in die eerste plek deur gewoontes, tradisies en rituele nie, maar spontane vertroue en liefde - om die intieme verhouding met God te hê wat Hy van die begin af met ons wou hê.
Gesels met mekaar: hoekom is 'vertroue in God' 'n krities belangrike element in die deurbreek en afbreek van die mure in ons lewens?
Hoekom sukkel baie Christene so om God te vertrou vir deurbrake?
Lees saam Matt 14:13-21 (Jesus voed die 5000+) en ook Matt 14:22-29 (Jesus loop op die water)
Wat is vir jou die kern in elkeen van hierdie verhale? Wat wou Jesus vir sy dissipels leer?
Met 5,000 mans teenwoordig, kan ons skat dat daar ongeveer 15,000 mense daardie dag daar was. Waar sou jy begin het as Jesus vir jou gevra het "Gee jy vir hulle kos"? Is dit 'n goeie metafoor van hoe oorweldigend baie van die mure in ons lewens vir ons lyk?
Wat leer hierdie twee verhale vir ons oor vertroue? Hoe spreek dit in ons situasies in waar ons oorweldig en nie goed genoeg toegerus voel nie?
Sou jy kon saamstem met die volgende stelling: "Jesus nooi ons uit, om te doen wat ons kan doen, en Hom te vertrou vir die res"? Kyk of julle 'n voorbeeld kan gee van hoe hierdie beginsel prakties in 'n sekere situasie sou werk?
Droom vir 'n oomblik saam: wat sou gebeur as Christene werklik weer vir God begin vertrou vir die deurbrake in hulle lewe?
Bid saam dat die Here die deurbrake wat Hy in ons lewens bewerk, sal gebruik as getuienisse dat Hy absoluut ons vertroue waardig is.